VEGA præsenterer:

**Sådan har du aldrig hørt Scarlet Pleasure før!***Lørdag den 18. november er der catchy R&B med hints af soul på programmet i Store VEGA, hvor Scarlet Pleasure præsenterer deres nye sange.*  
I efteråret kunne du på DR3 følge hittrioen i dokumentarserien *Vi Er Scarlet Pleasure*.   
Den gav et personligt tilbageblik på bandets helt store gennembrud i 2016.   
Nu er de endelig tilbage med nyt materiale og den første single i mere end et år.   
  
Selvom sangen hedder “Deja-vu”, er der langt fra tale om noget, du har oplevet eller hørt før fra den hyper-produktive og ambitiøse, danske trio. “Deja-vu” byder nemlig på et Scarlet Pleasure, der har taget den helt til kanten, sprunget ud i det blå og endnu engang fornyet og udfordret deres lyd og stil.

”*Som band har vi opbygget en fælles DNA og måde at gøre tingene på. Men som musikere og sangskrivere er det også vigtigt for os at søge ud af vores comfort-zone for at flytte på os selv, men også på lytterne*,” fortæller bassist Alexander Malone.   
  
Trommeslager, Joachim Dencker, uddyber: ”*I Scarlet Pleasure har vi leget på kryds og tværs af flere årtiers popmusik og genrer, og vores mål er at lave noget, der står alene – hver gang! Vi er unge, og ungdommen gider ikke opleve noget, som de allerede har oplevet før. Derfor skrev vi* *”Deja-vu”.*”

På de danske radiostationer har Scarlet Pleasure gennem de seneste tre år markeret sig som en absolut lytterfavorit og et af de allerstørste, nye danske navne. Sangene ”HEAT” og ”Casual” gjorde begge deres indtog på årslisterne i 2015 og 2016.   
  
Hits som ”Windy” og ”Under The Palm Trees” har gået deres sejrsgang på musiktjenesterne med op mod 30 millioner streams. Det anmelderroste debutalbum, *Youth Is Wasted On The Young* førte til bandets hidtil største sommerturné og en ligeledes anmelderroste koncert på Roskilde Festivals Orange Scene.

**Fakta om koncerten**

Scarlet Pleasure (DK)

Lørdag d. 18. november 2017 kl. 20.00

Store VEGA, Enghavevej 40, 1674 København V

Billetpris 225 kr. + gebyr

Billetsalget starter i dag via vega.dk og Ticketmaster.